Papersnake/gushiwen huggingface dataset:
赴狱旅中示客
茅元仪（明代）

暂脱南冠坐水湄，残觥沥尽与君知。
时危只恐英雄老，世乱非忧富贵迟。
已见生来同李广，只须死后傍要离。
十年征战兼羁系，见惯休猜不惯悲。
和子由盆中石菖蒲忽生九花
苏轼（宋代）

春荑秋荚两须臾，神药人间果有无。
无鼻何由识薝卜，有花今始信菖蒲。
芳心未饱两蛱蝶，寒意知鸣几蟪蛄。
记取明年十二节，小儿休更镊霜须。
送纯甫仙尉
强至（宋代）

秋晚送归客，别酒风前酣。
一揖不回归，撇然就征骖。
挽裾问客故，舍我何其甘。
客言有慈母，三岁淮之南。
今将拜嘉庆，归心剧风帆。
薄亲厚他人，倒置理岂堪。
顾予失所问，汗颜为客惭。
客生富豪家，妙年穿青衫。
初仕已绝足，不与群驽参。
掾邑尚牵制，逸骥受辔衔。
纵之使自驰，万里日可贪。
持此作亲寿，行矣毋少淹。
伏枕四首
马之骏（明代）

揽镜逡巡每自猜，冠巾频改服重裁。
唯应悴憔人人惜，岂是清虚日日来。
计遍青山谋总幻，观存白骨念先灰。
昔贤致语堪铭坐，薰桂煎膏莽自哀。¤
寄上兄长
韩偓（唐代）

两地支离路八千，襟怀凄怆鬓苍然。

乱来未必长团会，其奈而今更长年。
游顶少岳南园看牡丹作
方泽（宋代）

日暮天气嘉，言寻仲蔚家。谁知萧散地，仍有艳阳花。

彩眩千重锦，香蒸一片霞。道人空色相，聊复惜年华。
有所见
何应龙（宋代）

不着画罗金缕衣，寻常打扮最相宜。
春风燕子楼前过，飘落梨花雪一枝。
晚登黄鹤楼
周弼（宋代）

戚戚登临地，凄凄欲暮天。
相看数株柳，不听一声蝉。
山冷云生絮，江空月上弦。
无缘舍尘事，闲对白鸥眠。
中夜起坐纳凉
张侃（宋代）

风迅中宵起，檐虚入户凉。一轮明月影，八尺绿筠床。

久望重梅雨，閒寻晚芰香。天河渐分晓，结语问牛郎。
金刚随机无尽颂·持经功德分第十五
释印肃（宋代）

当处即瞿昙，骨董两头提。
头长三尺二，身著七斤衫。
送交代秘丞归阙
林渭夫（宋代）

分携何必恨依依，三载无私得意归。
烟雨乍随孤棹去，鸳鸿重入九霄飞。
旧题诗句刻文石，新创儒宫在翠微。
后夜月明回首处，汀风萧飒动行衣。
示小儿阿真牡丹二首荼蘼春暮各一首 其一
叶颙（元代）

绛色罗裳绿色襦，沈香亭北理腰肢。含风笑日娇无力，恰似杨妃睡起时。
方镜
贾岛（唐代）

背如刀截机头锦，面似升量涧底泉。

铜雀台南秋日后，照来照去已三年。
诗谈
赵孟坚（宋代）

吾嗤彼云士，努力事诗妍。
竟日搜枯肠，抽黄对白间。
尔何无达观，跼促自缚缠。
不见渊明陶，有诗累百篇。
要以写吾心，出语如流泉。
采菊见南山，得句於悠然。
少陵动感慨，忠义胆所宣。
有时心境夷，亦复轻翩翩。
纤纤白云闲，无心游日边。
风石激而奇，奔迸生云烟。
讵以天然态，而事斧凿镌。
陶尔一觞酒，警尔心地偏。
少焉明月上，高挂西山巅。
听我曳杖歌，金石声撼天。
水调歌头·相思一尊酒
元好问（金朝）

长源被放，西归长安，过予内乡，诗见及，因为赋此。
相思一尊酒，今日尽君欢。长歌一写孤愤，西北望长安。郁郁阊门轩盖，浩浩龙津车马，风雪一家寒。钟鼓催人老，天地为谁宽。
丈夫儿，倚天剑，切云冠。可能封塞包，驱去复来还。清庙千金康瓠，短褐连城双璧，行路古来难。枯柏在南涧，留待百年看。
迤西道中 其二
沙琛（清代）

雨后秋光辟镜奁，晓峰重叠黛痕添。闲云也恋人寰好，山下渟滢懒上尖。
鄂国公
杨维桢（元代）

玄武门前人蹀血，虬须天子谏凶孽。
谁开贞观太平功，夺朔将军三寸铁。
三寸铁，鄂国公，将军真有回无功。
呜呼，海池一语开天听，手敕亲颁宫府定。
人知房杜掌经纶，谁识将军善词命？善词命，万古之无谁与并？
鹧鸪天·楚楚吾家千里驹
胡于（宋代）

楚楚吾家千里驹。老人心事正开渠。风流不减庭前玉，爱惜真开掌上珠。纡绿绶，荐方壶。老人沉醉弟兄扶。问将何物为儿寿，付与家传万卷书。
【双调】得胜令_一见话相投
景元启（元代）

一见话相投，半醉捧金瓯。眼角传心事，眉尖锁旧愁。绸缪，暗约些儿后。
羞羞，羞得来不待羞。
力困下秋千，缓步趿金莲。笑与情郎道，扶归曲槛边。俄然，欲语声娇颤。
旋旋，旋得来不待旋。
一捻楚宫腰，体态更妖娆。百媚将人，佯羞整凤翘。堪描，脸儿上扑堆著
俏。娇娇，娇得来不待娇。
明月转回廊，花影上纱窗。暗约湖山侧，低低问粉郎。端详，怕有人瞧望。
荒荒，荒得来不待荒。　欢会
梅月小窗横，斗帐惜娉婷。未语情先透，春娇酒半醒。书生，称了风流兴。
卿卿，愿今宵闰一更。　孤另
雨溜和风铃，客馆最难听。枕冷鸳衾剩，心焦睡不成。离情，闪得人孤另。
山城，愿今宵只四更。　思情娘
从他嫁了时，情怀两不知。终日病相思，如醉复如痴。鳞鸿虽有难投字。思
知，今日里不如死。
句
怀素（唐代）

人人来问此中妙，怀素自云初不知。
陈子厚送韶鸭将以七绝因次其韵
吴芾（宋代）

虽是微禽亦美观，岂无缯弋欲相干。
不须更起高飞念，且向湖中戢羽翰。
许州途中
欧阳詹（唐代）

秦川行尽颍川长，吴江越岭已同方。征途渺渺烟茫茫，

未得还乡伤近乡。随萍逐梗见春光，行乐登台斗在旁。

林间啼鸟野中芳，有似故园皆断肠。
初秋社中诸丈过浮邱别墅
陈堂（明代）

梧桐一叶忽惊秋，漫有高人事远游。本为薜萝成吏隐，岂缘车马重林邱。

开尊不厌平原酒，倚槛常看剡曲舟。犹幸圣明容懒散，白云相对日悠悠。
菩萨蛮
张抡（宋代）

人间何处难忘酒。素秋令节逢重九。步＿绕东篱。金英烂漫时。

折来惊岁晚。心与南山远。一盏此时休。高怀何以酬。
豫章东湖避暑
戴复古（宋代）

行坐自徜徉，吟声绕屋梁。
晓烟滋柳色，晨露发荷香。
以我一心静，参他六月凉。
渊明知此意，高卧到羲皇。
题中条旧业图卷为王士烈大尹
王绂（明代）

中条之山何雄哉，层峰叠嶂高崔巍。太行嵩少与之相胍络，禹门凿断迥向中天开。

下有黄河水，奋激声如雷。波涛万里接银汉，到此曲折其势相萦回。

佳气日磅礴，孕秀多奇材。宝藏百物不足贵，往往间出人中魁。

不见岩下士，版筑将终身。宁知一旦叶梦出，大施霖雨康斯民。

唐有裴中立，平淮之功谁可及。宋有司马光，文章事业何煌煌。

至今行人过阙里，景仰式车临路旁。吾宗有兄王士烈，世向山中营旧业。

数顷良田万卷书，父祖传来今几叶。父祖唯积善，素无功名心。

到君尤加学问力，长年闭户松桂林。九经百氏贯乎一，律历地理俱精深。

鹤书远召来相寻，小试百里弹鸣琴。岐麦薿薿桑阴阴，黄童白叟皆讴吟。

近岁皇家事陵寝，北京山水明如锦。葬师不下数百人，取验求真口皆噤。

郭璞之术君所闲，天下山川指掌间。汉唐陵寝考分寸，琅琅一奏开天颜。

天颜悦怿恩加厚，太官供羊光禄酒。崛起长陵北山阜，有诏封山号天寿。

海晏河清亿万年，知君名与兹山久。君今迁擢居帝都，骏马蹴踏育云途。

圣明在上不可辜，随时正好陈嘉谟。勿作寻常浅丈夫，区区怀土胡为乎。

傅说诸君久已往，空山猿鹤空相呼。白云红树秋模糊，为君写作中条图。

古今志山同一符，君当解衣为我沽。会须一饮倾百壶，醉后与尔歌呜呜。

唾壶击折青珊瑚，中条佳气无时无，呜呼中条佳气无时无。
王昭君二首 其二
袁昌祚（明代）

当年侥倖白登围，毡帐深愁美女归。此日阏氏谁解妒，为传公主下鸾帏。
送何龙友太史还朝十首 其二
陈子壮（明代）

深序追前辈，通才渐老成。圣朝徵实录，之子匪虚名。

贺世罗浮凤，怀人太液莺。东南冠冕地，行矣焕弓旌。
灯花
梅尧臣（宋代）

灼灼生寒烬，终朝照席明。
从教占有验，燃灭本无情。
和刘珵西湖十洲 芙蓉洲
舒亶（宋代）

照水横横蜀锦囊，年年泽国为谁芳。朱颜自得西风意，不管清秋昨夜霜。
玉楼春 仙吕惆怅
周邦彦（宋代）

玉琴虚下伤心泪。只有文君知曲意。帘烘楼迥月宜人，酒暖香融春有味。

萋萋芳草迷千里。惆怅王孙行未已。天涯回首一销魂，二十四桥歌舞地。
寄潭州张芸叟二首
陈师道（宋代）

去国如前日，为邦得旧游。
霜甘先落手，春雁几回头。
只道风沙恶，宁知贾宋留。
赋诗真有助，吊古不同忧。
和陶命子韵示津调官
吴芾（宋代）

勿谓吾身，有才有德。
可以安世，可以益国。
不善用之，鲜不为忒。
所以古人，戒之在得。
问梅寄贾秋壑先生
赵孟坚（宋代）

生成欲见化工功，不在漫山桃李中。
为向梅梢问消长，地寒先却得春风。
和景仁七十一偶成
司马光（宋代）

心地长闲为己物，年华不驻是天时。
当时海上乘槎客，维楫都无行所之。
送袁司理归天台 其一
周紫芝（宋代）

长安少年郎，意倾裘马中。水凫偶相值，兰臭岂复同。

谁令千金璧，照此白发翁。得之非人力，舍去真天穷。
石井大雨
吕南公（宋代）

云垂四山泼墨浓，风怒发屋茅遮空。征人不安纸盖下，猛雨迸射邮亭中。

厩兵色动牵马出，惟恐摧压伤仪同。吾衣敝薄未免湿，今夜何处还张烘。
题太白五松书堂
林桷（宋代）

为儒为吏两无功，采石铜官邂逅同。
四见清明今一换，归欤我欲片帆东。
奉和滁州九咏九首并序 其九 幽谷晚饮
曾巩（宋代）

先生卓难攀，材真帝王佐。皎皎众所病，蜿蜿龙方卧。

卷彼天下惠，赴此一郡课。幕府既多暇，山水乃屡过。

旌旗拂蒙密，车马经坎坷。爱此谷中泉，声响远已播。

槎横势逾急，雨点绿新破。旁生竹相围，竦竦碧千个。

遥源窅难窥，磐石坦如磋。游鳞戢可数，飞鸟嘤相和。

援琴薰风后，结宇寒岩左。觥筵已得月，金纨尚围坐。

心如合逍遥，语不缀招些。一时耸传观，千载激柔懦。

《甘棠》诗之怀，岘首泪尝堕。况此盛德下，襦裤人所荷。

不假碑刻垂，栋牖敢隳挫。当今甲兵后，天地合轗轲。

先生席上珍，岂忍沟中饿？毋徐黑轓召，当驰四方贺。
武昌南楼
施钧（元代）

鹦鹉洲边舣客舟，宪君邀我上南楼。胡床老子三更月，铁笛仙人一曲秋。

流水白云吴夏口，西风黄鹤晋矶头。如今尽属王孙草，添得江南几许愁。
凄凉犯 寒柝
贲黄理（清代）

霜钟一发。收鱼錀、千门灯火初揭。腷膊何声，檐头墙角，高低相揭。

凄清幽咽。乍疑是、砧敲凉月。却原来、无衣何处，手冻心如结。

听到三更尽，虬箭频催，几曾得歇。珠楼锦帐，梦巫山、云峰叠叠。

日出酣眠，那知道、更残漏彻。却还愁，酸风酝酿来夜雪。
月映霜华夜最清凤箫吹出断肠声却怜楚客浮湘意不似萧郎弄玉情
皇甫汸（明代）

月落吴宫夜欲分，笙歌一曲不堪闻。凡心也解非仙骨，漫说乘鸾向彩云。
花自落（寓谒金门）
张辑（宋代）

春寂寞。帘底蕙炉烟薄。听尽归鸿书怎托。相思天一角。

象笔鸾笺闲却。秀句与谁商略。睡起愁怀何处著。无风花自落。
句
皇甫坦（宋代）

每蒙天一笑，遂与物为春。
山居
胡宿（宋代）

松韵笙竽径，云容水墨天。人行春色里，莺语落花边。

脩竹三间屋，清泉二顷田。了无官府事，鸡犬莫登仙。
梅峰
许巽（宋代）

一峰突兀倚天际，千嶂茏葱龙眼中。
宇宙自偏人世远，尘埃不眼佛楼空。
主公真得庵居相，俗子那容线路能。
山北道人如□市，云门临济各家风。
玉蝴蝶 和《愁言词》韵
王策（清代）

小阁平分春色，暖融芳气，风醉烟柔。两两窥帘燕子，欲去还留。

卖花声、听过深巷；寻梦路、锁断层楼。篆烟幽。晚来唤雨，憎杀啼鸠。

心忧。红桥绿树，碧云芳草，遥指苏州。依旧清江接天，千折断肠流。

夜灯前、暗追心诺；晨镜里、不慰眉愁。怎生休。病中衾枕，浑似深秋。
以越笺与三四弟有诗次韵
方岳（宋代）

无复花生拙笔头，一生长负剡藤羞。
过门尽是陈惊坐，得句今谁赵倚楼。
社友书来烦寄语，山翁鬓已不禁秋。
老干仙去吾宗冷，有继华星一字不。
微禄弟有微禄养閒静之嘲因足成篇
韩淲（宋代）

微禄养閒静，冉冉惊老境。谁知岁月速，复此霜露冷。

齿发堕江湖，家世本箕颍。无效彭泽翁，茫然吊形影。
三月在旌德次姜二守壁间韵
范嵩（明代）

羸马山行到日斜，寒鸦几点度残霞。半帘霁色烟初暝，满耳莺声兴未涯。

淡绿远红村外景，小桥流水野人家。驱驰不觉春光老，醉倚东风看落花。
两头松
贾似道（宋代）

须无尾短最堪伤，虫大终须不是强。
两尾腿长还倒插，闻名尽说两头枪。
堂下梅一枝开迟而花极小疑地势使然感叹而作
赵蕃（宋代）

梅发无衰盛，根生有瘠腴。
都缘托地薄，故使著花癯。
渺小吾怜尔，伶仃尔念吾。
讵须诗欠兴，何用竹相娱。
瑞香
赵公豫（宋代）

本属庐山种，今移到小堂。疏枝依浅土，永日吐清香。

不独供欣赏，还宜兆吉祥。春深花气减，对此更微茫。
晚登会真道堂望庐山大江作
方回（元代）

春风燠江城，楼台眩桃李。
高堂一临眺，傍观谓予喜。
予心实不然，俯视悯群蚁。
通衢共尘埃，委巷困泥滓。
膏火煎熬间，樊墙限茅苇。
溷处杂酸呻，清思何由起。
别有天地宝，注此两眸子。
北拱五老峰，西倾九派水。
冥冥淡烟外，炯炯残雪里。
元气所融结，万古奠南纪。
中有不死人，神游常在此。
安得月明夜，啸风控赤鲤。
导迎呵江神，殿护叱山鬼。
修静无谈玄，慧远勿析理。
亦不用湘灵，瑶瑟鼓葱指。
稽首青莲仙，大雅叩吟髓。
前陶后苏黄，相与奏宫徵。
灵文九霄秘，玄关一时启。
恍兮发浩歌，洞见开辟始。
回谢人间世，日夜虱生虮。
腥腻缠臭帤，闻此秽或洗。
黄冠似予知，具茗亦粲尔。
归卧不成眠，汲井漱寒齿。
步友人过西林韵
安广居（明代）

林皋初过雨，岩翠欲飞来。浩落何年客，荒凉此日台。

小吟都会理，大隐亦须才。遗迹方堪挹，轻凫去泽莱。
次庄孟敬韵二首 其一
童冀（明代）

日暮谁令涉远途，此身天地一蘧庐。清宵无梦追班马，白日何心校鲁鱼。

万事已师齐物论，一愁未有绝交书。故人有意怜岑寂，时致香醪为破除。
一翦梅
李石（宋代）

百濯香残恨未消。万绪千丝，莲藕芭蕉。临岐犹自说前时，轻翦乌云解翠翘。

雨意重来风已飘。南陌行人折柳条。此间无计可留连，枕上今宵。马上明朝。
秋怀二首之一
贺铸（宋代）

室迩人尚远，况乎千里间。
岂徒道路长，重水复重山。
清霜老芳物，嘉树不堪攀。
欲寄陇头信，春风殊未还。
问查元章觅龙团茶
王质（宋代）

戏龙顿断天门锁，来蛰公家片段箱。恐有堕髯收不尽，觅来惊起雁凫行。
再谢周颙之句
张耒（宋代）

烟飞小玉吴王国，柳暗朱楼铁壅城。
见说周颙经案外，亦闻荀粲并床声。
山庄休沐（一作和夏日山庄）
卢照邻（唐代）

兰署乘闲日，蓬扉狎遁栖。龙柯疏玉井，凤叶下金堤。

川光摇水箭，山气上云梯。亭幽闻唳鹤，窗晓听鸣鸡。

玉轸临风奏，琼浆映月携。田家自有乐，谁肯谢青溪。
细雨樵行
梅尧臣（宋代）

蛟人困卧寒潭底，帖波蒙蒙垂白绡。
波上女儿飞轻桡，逆流自与郎去樵。
风吹鬓发不及撩，鸦翅卷起虿尾翘。
浓缬罗带长绕腰，日暮下来吹短箫。
玉山道中
吴芾（宋代）

路绕孤村一径微，上边碧嶂下清溪。
水光山色浑如画，引得行人忆故栖。
早春游望
张羽（明代）

烧灯城郭嫩寒天，早觉春光满眼前。
山翠全轻犹带雪，柳丝才长便宜烟。
佳人挑菜宁辞远，公子寻芳各斗先。
从此陌头车马动，谁能闲坐负华年。
舟中寄张外史
卢大雅（明代）

棹郎催踏春溪舫，阻我辞君散木亭。
江水未应春去涨，乡山偏向别时青。
烟波钓艇新冲雨，河汉仙槎旧犯星。
输与仙都吉居士，一帘山雨听鹅经。
读朋友旧书
释行海（宋代）

故人南北路漫漫，旧信重将子细看。
字字总添离别恨，暮天风急雁声寒。
秋园咏物
薛循祖（宋代）

怪尔知时节，逢时辄自鸣。
空阶一夜响，短榻几人惊。
呶呶催寒色，萧萧助叶声。
无人悲物意，徒语不堪情。
春夜宴
吴伯宗（明代）

春夜开筵宴钜公，英英豪气吐霓虹。诗歌白雪篇篇锦，酒泛流霞艳艳红。

玉烛银台光绮席，罗帷绣幕霭香风。醉来却意游仙兴，一曲霓裳度月宫。
郭宣教挽诗
魏了翁（宋代）

趋义古君子，辞荣真丈夫。
里门车下泽，子舍骑传呼。
霜柏寒逾劲，庭荆老不枯，
典刑今已矣，宰木叹群乌。
效陶
刘驾（唐代）

两曜无停驭，蓬壶应有墓。何况北邙山，只近市朝路。

大恢生死北，飞走无逃处。白发忽已新，红颜岂如故。

我有杯中物，可以消万虑。醉舞日婆娑，谁能记朝暮。

如求神仙药，阶下亦种黍。但使长兀然，始见天地祖。
呈立斋先生
车若水（宋代）

童牙苦呫毕，嚼瓜灯烬烂。
衡缩高于丘，才作文字看。
精微隔几尘，健笔抵流湍。
开眼天地燎，始识用书难。
千葩惭一实，本根耐岁寒。
丁酉秋归自括苍道经武林遂游西湖
金兰贞（清代）

吹来细软晚风柔，到处秋光招我游。江上青峰湖上月，替侬扫尽别离愁。
祫飨太庙 其二
郊庙朝会歌辞（宋代）

皇矣烈祖，次于僖宫。燕贻凭厚，德远而隆。尊昭缀穆，合食惟丰。

孝孙奠爵，福嘏来同。
题画卷 其六
许及之（宋代）

钧有婴儿伉俪情，山川其奈险难平。如何一得戎夷俗，长使中原不用兵。
次韵黄如英听管生弹琴
陆深（明代）

逸人最爱冯虚阁，手弄丝桐自酬酢。清安身世甘寂淡，富贵交亲供谀噱。

天空境静初按谱，掩抑悲凄更丰约。淙淙岩背堕春泉，历历林梢下秋箨。

缓猱急引大可怜，含徵流商调相错。初闻古意三叠高，旋见失势千丈落。

勇如壮士提戈戟，静似佳人洗丹垩。吴山积雪开四窗，夜静金炉火犹烁。

是时相对拥青绫，顿使烦襟坐来铄。中郎此意妙莫传，炊爨之馀尚堪凿。

看君幽兴正得意，我和险诗聊善谑。须臾鼓罢阳春曲，门外青山映寥廓。
晋康八景诗 其五 锦石撑空
陈辂（明代）

女娲馀炼此孤撑，屼峍云天锦削生。满眼狂澜纷日下，老怀移欲障东倾。
寄严文炳
陈造（宋代）

联镳行乐地，挽仰成古今。
可但捧觞人，贯珠无复音。
缱绻棋酒伴，电泡半销沈。
何时两衰翁，话旧同清斟。
刁景纯将之海陵与二三子送于都门外遂宿舟中明日留馔脍
梅尧臣（宋代）

人言汴水驶，奈何已冬乾。蔡虽平且慢，腊月行亦难。

唯听夜冰合，为君愁苦寒。暂维青丝䋏，邀脍白玉盘。

行人反饫我，于理殊未安。所忻能自养，不复道加餐。
题龛岩十咏 其六 笔架山
滕斌（元代）

俯揖前山如笔架，笔尖高插五云生。我来欲蘸沧溟水，仰手摩天写太平。
对月
释行海（宋代）

海兔上天星斗稀，满身清影立多时。
望中欲倩姮娥手，掷下秋香一两枝。
携具邀诸子重过东村别业六首
马之骏（明代）

锦里宁相敌，东皋未敢多。
昔人频代谢，佳客始经过。
草草身安计，乌乌耳热歌。
预愁君别后，独往怯烟萝。
沁园春（生日自述）
吴泳（宋代）

＿＿鸣兮，卉木萋止，维暮之春。笑憨翁渐老，年加三豆，呆郎多事，诗记三星。六十有三，高吟勇退，只有尧夫范景仁。从今去，且亭前放鹤，溪上垂纶。

交亲。散落如云。仅留得尊前康健身。有一编书传，一囊诗稿，一枰棋谱，一卷茶经。红杏尚书，碧桃学士，看了虚名都赚人。成何事，独青山有趣，白发无情。
满江红·万恨千愁
柳永（宋代）

万恨千愁，将年少、衷肠牵系。残梦断、酒醒孤馆，夜长无味。可惜许枕前多少意，到如今两总无终始。独自个、赢得不成眠，成憔悴。
添伤感，将何计。空只恁，厌厌地。无人处思量，几度垂泪。不会得都来些子事，甚恁底死难拚弃。待到头、终久问伊看，如何是。
千叶桃花
杨凭（唐代）

千叶桃花胜百花，孤荣春晚驻年华。

若教避俗秦人见，知向河源旧侣夸。
六州歌头 庐山天池寺作，效张孝祥体
曹亮武（清代）

匡庐万丈，崒嵂倚青天。披积雪，踰深涧，跻崖巅。趾摩肩。

上有天池寺，自敕建，耀金碧，异法物，历浩劫，尚岿然。

一二老僧出揖，禅房启，容我安眠。但喧豗飞瀑，六月昼生寒。

石壁巑岏。仰难攀。下临绝壑，瞰云海，听天籁，异人间。

谁种榭，秦皇帝，海棠妍。二千年莫讶，无人识，迟我至，与流传。

虎不到，绝惊燕，罕乌鸢。只有夜来星斗，手堪摘，皓月同圆。

况峰名五老，天乐会群仙。欲往从焉。
题玉溪符上人清风阁
宋祁（宋代）

斋橑翠霏间，人高境自闲。
禅心溪上月，佛髻槛前山。
昼漏依莲改，晴云识栋还。
谁持快哉意，来此共跻攀。
明月庵
路璜（清代）

绝顶构茅庵，禅心一镜参。片云留野鹤，明月印秋潭。

室小生虚白，江空曳蔚蓝。此中谁遁迹，孤磬下危岚。
檃括东坡观棋诗引并四言诗二首 其一
杨万里（宋代）

老坡独往到庐山，白鹤观中俱昼眠。只有棋声人不见，寂然流水古松间。
出郊迓客至石塔院憩刘公亭观石笋桥东望郡城南瞻紫帽即事有作
王十朋（宋代）

春日西郊外，江亭眼界嘉。青桐映楼阁，紫帽没烟霞。

雨过牛耕野，潮回鹭立沙。河梁阻携手，空起逝川嗟。
题金陵折桂图
林光（明代）

昔年曾记金陵游，衣冠文物称神州。千年王气凝钟阜，万里襟带长江流。

东梁西梁辟门户，三山驱逐江天浮。龙蟠虎踞没天险，中原形胜那能俦。

大明神祖扫区宇，江淮百万驱貔貅。西望鄱阳东震泽，群雄接戟咸殍囚。

百年宇内混腥秽，天戈一洗无停留。攘夷绥夏功莫比，普天率土同歌讴。

遂开明堂宅斯胜，巍巍大业过商周。金银宫阙插星汉，祥云瑞霭深龙楼。

宫墙绕护松百尺，屈铁偃仰蟠蛟虬。琉璃闪烁争台殿，凤阙掩映罗罳罦。

南都岂止天一柱，储养俊乂资旁求。词官典领在桂籍，鹿鸣三载歌呦呦。

蓝袍济楚谁氏子，手持仙桂欢遨游。酒酣欲过石桥去，马蹄踏碎台城秋。

少年我亦狂如此，至今语亦犹含羞。是谁好事貌此幅，操笔欲语倦还休。

六朝文物今何在，俯仰不觉生閒愁。乌衣巷口白鹭洲，古来文士添语柄，长江滚滚风飕飕。
慕容居士双楠轩
释道潜（宋代）

阳羡溪山名浙右，氤氲淑气无时有。遂令比屋慕弦歌，甲第殊科争捷手。

先生读书三十年，数奇不偶真可怜。闭门陋巷聊自隐，箪瓢屡空心晏然。

南轩前头两佳木，先生抚玩长不足。尤爱薰风五月初，白银开花光照屋。

故人解后相逢遇，指点婆娑索新句。君不见少陵杜叟有长吟，莫作凡材等闲赋。
政府生日十首
曹勋（宋代）

隆冬造化浃根荄，三白书功冻渐开。
岁事穰穰如祉福，亦随春色九天来。
行视武夷精舍作
朱熹（宋代）

神山九折溪，沿溯此中半。水深波浪阔，浮绿春涣涣。

上有苍石屏，百仞耸雄观。崭岩露垠堮，突兀倚霄汉。

浅麓下萦回，深林久丛灌。胡然閟千载，逮此开一旦。

我乘新村船，辍棹青草岸。榛莽喜诛锄，面势穷考按。

居然一环堵，妙处岂轮奂。左右矗奇峰，踌躇极佳玩。

是时芳节阑，红绿纷有烂。好鸟时一鸣，王孙远相唤。

暂游意已惬，独往身犹绊。珍重舍瑟人，重来足幽伴。
踏莎行 路宜人生日
赵彦端（宋代）

宿雨才收，馀寒尚力。牡丹将绽也、近寒食。人间好景，算仙家也惜。因循尽扫断、蓬莱迹。
旧日天涯，如今咫尺。一月五番价、共欢集。些儿寿酒，且莫留半滴。一百二十个、好生日。
思家
傅察（宋代）

一别遽如许，归期可奈何。无心恋明月，有泪寄流波。
流霞岛
黎民表（明代）

一径才通鸟道微，千峰元气此中归。天倾西北谁曾补，山近蓬莱亦解飞。

石镜看为阴洞月，紫萝化作白云衣。卧龙不省人间事，风雨时来濯钓矶。
咏史
柳宗元（唐代）

燕有黄金台，远致望诸君。嗛嗛事强怨，三岁有奇勋。

悠哉辟疆事，东海漫浮云。宁知世情异，嘉谷坐熇焚。

致令委金石，谁顾蠢蠕群。风波欻潜构，遗恨意纷纭。

岂不善图后，交私非所闻。为忠不顾内，晏子亦垂文。
颂古四十四首
释师范（宋代）

共乐升平道泰时，相逢终不展钥旗。
随宜淡饭清茶外，困卧闲行几个知。
赋丞厅连理木
李洪（宋代）

老槐钜竹俨墙阴，斯立诗情冠古今。
连理并柯真创见，澡身浴德信同心。
蝉吟永夜传清韵，鹤唳中宵和好音。
不日除书下丹禁，瑞图频展锦窠深。
念奴娇（南归渡扬子作，杂用渊明语）
叶梦得（宋代）

故山渐近，念渊明归意，翛然谁论。归去来兮秋已老，松菊三径犹存。稚子欢迎，飘飘风袂，依约旧衡门。琴书萧散，更欣有酒盈尊。

惆怅萍梗无根，天涯行已遍，空负田园。去矣何之窗户小，容膝聊倚南轩。倦鸟知还，晚云遥映，山气欲黄昏。此还真意，故应欲辨忘言。
画草虫八物 蚊
李纲（宋代）

所志惟一饱，聚声如雷车。秋来腹长饥，扑扑喙作花。
二十三日宿舒料院家因以寄料院
韩淲（宋代）

书林猿鹤依然好，风月飞翔正啸啼。下榻留连又家塾，舆篮来往几芳蹊。

但知旧隐依清樾，想见新班照紫泥。小醉微吟因一寄，斯民寿域待公跻。
浣溪沙
杨炎正（宋代）

杨柳笼烟袅嫩黄。桃花蘸水染红香。薄罗衫子日初长。

饮尽东风三百盏，醉来愁断几回肠。教人独自遣风光。
先大父以元佑乙亥寓居妙明僧舍後百余年当嘉
陆游（宋代）

楚公仙去几秋风！巷陌萧条旧隐空。
遗老即今无处觅，断香残照泪痕中。
和李子寿通判曾庆祖判院投赠喜雨口号八首
杨万里（宋代）

謪仙下笔不曾休，句似金盘柘弹流。
我欲将渠卜邻著，对披蘘笠剌渔舟。
次韵效都堂薰风诗
汪梦斗（宋代）

轻飙鼓入五弦琴，都是重华育物心。唐殿微凉只专向，何如四海共清阴。
予往来秦熙汧陇间不啻十数年时闻下里之歌远
李复（宋代）

短衫窄袖上马轻，空手常喜烟尘行。
论功何须问弓剑，自有主将知姓名。
重阳日，寄洞霄宫贾道士
张昱（元代）

天官侍郎曾寄音，因循秋晚始相寻。张良中岁颇好道，贾岛一生成苦吟。

敢学游山随猛虎，要听捣药试微禽。丹泉况说红如酒，好与茱萸一处斟。
次韵王漕起秀亭
陈造（宋代）

梦蹑常山万仞巅，宝符千载尚依然。
乌丝有底枭凭夜，赤子能忘蚁就膻。
正朔会须还禹服，登临聊复对吴天。
明年重放危亭目，万旅公方北首燕。
暇日登尚絅秀才楼居率成四律以贺 其二
唐桂芳（明代）

仙人自古好楼居，又见峥嵘百尺馀。十里岚光浮画栋，半天云影护残书。

登临王粲赋初作，偃卧元龙气不除。岁晚相过频剥啄，湘帘共听雨疏疏。
题铁阬
胡铨（宋代）

路入阳春境，杳然非世间。
初疑金菊岭，原是铁阬山。
日薄岚气重，天寒酒力悭。
人言兹地恶，我爱碧孱颜。
偷闲
陆游（宋代）

老向人间未拂衣，偷闲聊喜息尘机。
丹枫断岸秋来早，淡日孤村客到稀。
偶忆雪溪携鹤去，却从云肆买蓑归。
酒徒莫笑生涯别，久矣渊明悟昨非。
九月二十三日过黄家岭望行春门有感
吕南公（宋代）

閒云泛淡水浮浮，秋色阴时刺眼愁。十载未成三窟计，一身长带百年忧。

逢人语笑非良味，洒面尘埃岂自由。望见故山归不得，小栏高槛更回头。
沁园春·代悼亡
纳兰性德（清代）

梦冷蘅芜，却望姗姗，是耶非耶？怅兰膏渍粉，尚留犀合；金泥蹙绣，空掩蝉纱。影弱难持，缘深暂隔，只当离愁滞海涯。归来也，趁星前月底，魂在梨花。
鸾胶纵续琵琶。问可及、当年萼绿华。但无端摧折，恶经风浪；不如零落，判委尘沙。最忆相看，娇讹道字，手剪银灯自泼茶。令已矣，便帐中重见，那似伊家。
偈颂一百一十七首
释绍昙（宋代）

结夏已半月了也，水牯牛作麽生。
爱从荒草去，不向坦途行。
闹中牵索，静处加鞭。
月白风清眠露地，声声牧笛响烟村。
五方帝
佚名（隋代）

帝乘中央，沉载函蒙。
经结四方，物性滋岂。
金石之荐，象德以宫。
神锡嘉虞，介祉无穷。
送裴阐（得归字）
皇甫冉（唐代）

道向毗陵岂是归，客中谁与换春衣。

今夜孤舟行近远，子荆零雨正霏霏。
水调歌头（送制参向君玉归里）
李曾伯（宋代）

薄酒长亭别，饱饭故园归。两年婉婉席上，甘苦每同之。＿骥群婉独步，麋鹿兴前不瞬，孰可与争驰。力挽不能寸，健翮遽斜飞。

经营事，艰难状，老天知。区区塞马得失，一笑付观棋。用则风云万里，不用烟霞一壑，两鬓未应丝。回首乌樯外，鸥鸟自忘机。
颂二首 其二
释善清（宋代）

八万四千非一一，七金山内海滔滔。妙高峰顶平如掌，谁把长竿钓巨鳌。
瑞鹤仙·春风无检束
侯置（宋代）

春风无检束。放倡条冶叶，恣情丹绿。□莺喧燕宿。似东邻北里，都无贞淑。高情恨蹙。欢何时、重见桂菊。又谁知、天上黄姑，扫尽晚春馀俗。幽独。铅华不御，翡翠帷深，郁金裙蔌。长眉了目。嫣然态，倚修竹。纵青门瓜美，江陵橘老，怎比无穷剩馥。最难禁、扇底横枝，恼人睡足。
三月二十八日枣柏大士生辰六首 其五
释德洪（宋代）

眼盖人寰撚美髯，年年相见晚春前。摸苏缘妄心俱尽，揩拭鲜陈念已圜。

指下琴方才发越，眉间毫相见无边。微尘劫海依今住，生死何劳较后先。
铜雀台瓦砚
许及之（宋代）

千年铜雀荫歌尘，张老澄泥解逼真。我有古端钧玉德，中涵雨露炳星辰。
初夏八首 其七
陆深（明代）

雨歇鸠鸣午，风行麦送秋。村村鸡犬里，疑有故时侯。
过茶坡栗坡回望平川杳霭
程公许（宋代）

上到茶坡又栗坡，唐筇倚倦碧嵯峨。
那知一片烟云澹，望眼偏於此处多。
旅枕
孔武仲（宋代）

旅枕春风底，倏然一梦惊。
漏移清禁远，天入小窗明。
桂玉梁园费，山椒楚客情。
萧条过百五，犹有卖花声。
寄同年宗兄桐江府判去言五首
方回（元代）

联翩同挂别闱名，尚得秋崖病体轻。
三十四年如一瞬，梦中时见老先生。
书日新烟江秋晚图后
周孚（宋代）

莫年何处是菟裘，逆帽黄尘子更愁。开卷只今先有谶，晚烟寒苇两沙鸥。
暮春燕京怀归
梁岳（明代）

长安春尽落花多，越客思归意若何。节序几从愁里换，家园频向梦中过。

西京形胜雄三辅，北雁音书隔九河。燕市酒垆堪买醉，莫将留滞起悲歌。
寄钱穆父
彭汝砺（宋代）

忠义文章见一门，风流窃喜得诸孙。古人事业非无意，天下几微定有言。

寒斗雪霜松老大，高飞霄汉凤腾轩。治功今日俱无补，尘土相看畏素飧。
新创天阶精舍作
湛若水（明代）

樵麓有高峰，大科之初程。峨峨入云汉，天柱同峥嵘。

于兹作小入，天阶何乃名。人谓天盖高，无阶不可升。

岂知得其门，无穷吾可陵。举足踏半云，倏然羽翰生。

披云逐日月，超然忘故身。天道无声臭，神游不在形。
书壁
徐瑞（宋代）

爱山日凭西楼角，听雨长来破寺中。可恨无人同此味，绕檐疏竹鸟呼风。
重五听谈昨梦
项安世（宋代）

节里听儿辈，杯行话日期。
别来三剥粽，忆著四颁衣。
久病忘前后，斯言果是非。
只疑清夜梦，曾到九门归。
谢友人惠袜布
赵汝铤（宋代）

客里行终日，难逢识面人。所交新有几，相语又俱贫。

句□推敲长，情增邂逅亲。丝絇到双足，那敌袜材真。
终南结茅歌赠本尔上人
曹尔堪（清代）

薄游偶傍禅床宿，静夜同燃佛前烛。天晴古院访三支，冻笔联前阁下诗。

拂蠹翻经为小住，探奇却爱山深处。万里遥从闽峤来，一筇还向关西去。

眼前希见荔枝丹，常有红泉碧树看。茅屋苍凉人迹绝，可耐阴崖六月寒。

永谢尘喧乐长往，商州风色偏萧爽。鹦鹉时依绝壁啼，王孙群偩悬藤上。

坐来日月石上生，千仞终南冰雪清。青鞋布袜计亦得，人间驰逐空浮名。
秋日出游偶作
武元衡（唐代）

黄花丹叶满江城，暂爱江头风景清。

闲步欲舒山野性，貔貅不许独行人。
新唐书·杜甫传
宋祁等 撰（宋代）

甫，字子美，少贫不自振，客吴越、齐赵间。 李邕奇其材，先往见之。举进士不中第，困长安。

天宝十三载，玄宗朝献太清宫，飨庙及郊，甫奏赋三篇。帝奇之，使待制集贤院，命宰相试文章，擢河西尉，不拜，改右卫率府胄曹参军。数上赋颂，因高自称道，且言：“先臣恕、预以来，承儒守官十一世，迨审言，以文章显中宗时。臣赖绪业，自七岁属辞，且四十年，然衣不盖体，常寄食于人，窃恐转死沟壑，伏惟天子哀怜之。若令执先臣故事，拔泥涂之久辱，则臣之述作虽不足鼓吹《六经》，至沉郁顿挫，随时敏捷，扬雄、枚皋可企及也。有臣如此，陛下其忍弃之？”

会禄山乱，天子入蜀，甫避走三川。肃宗立，自鄜州羸服欲奔行在，为贼所得。至德二年，亡走凤翔上谒，拜左拾遗。与房琯为布衣交，以客董廷兰，罢宰相。甫上疏言：“罪细，不宜免大臣。”帝怒，诏三司亲问。宰相张镐曰：“甫若抵罪，绝言者路。”帝乃解。甫谢，且称：“琯宰相子，少自树立为醇儒，有大臣体，时论房琯才堪公辅，陛下果委而相之。观其深念主忧，义形于色，然性失于简。酷嗜鼓琴，廷兰托琯门下，贫疾昏老，依倚为非，琯爱惜人情，一至玷污。臣叹其功名未就，志气挫衄，觊陛下弃细录大，所以冒死称述，涉近讦激，违忤圣心。陛下赦臣百死，再赐骸骨，天下之幸，非臣独蒙。”然帝自是不甚省录。

时所在寇夺，甫家寓鄜，弥年艰窭，孺弱至饿死，因许甫自往省视。从还京师，出为华州司功参军。会严武节度剑南东、西川，往依焉。武再帅剑南，表为参谋，检校工部员外郎。武以世旧，待甫甚善，亲至其家。甫见之，或时不巾，而性褊躁傲诞，尝醉登武床，瞪视曰：“严挺之乃有此儿！”武亦暴猛，外若不为忤，中衔之。一日欲杀甫及梓州刺史章彝，集吏于门。武将出，冠钩于帘三，左右白其母，奔救得止，独杀彝。武卒，崔旰等乱，甫往来梓、夔间。因客耒阳。令尝馈牛炙白酒，大醉，一昔卒，年五十九。

甫放旷不自检，好论天下大事，高而不切也。与李白齐名，时号“李杜”。数尝寇乱，挺节无所污。为歌诗，伤时挠弱，情不忘君，人怜其忠云。
喜晤黄主一因寄梨洲先生
孙泉（清代）

生平心折谁，二三忠烈后。各能慎裘箕，努力图不朽。

江村久销沈，密观独株守。四壁长依人，一襟不蔽肘。

嘉善多贤裔，昆弟相师友。学博品益醇，言动都不苟。

忠介诒谋臧，芸斋称无负。文孙推敉宁，掩关发二酉。

诸子爱我深，交比古人厚。勉我振家声，戎我防世诱。

书来多药言，觌面亦苦口。忠端嗣更贤，世仰如泰斗。

真传自蕺山，道源细分剖。学案藏名山，群言尽培塿。

惜也经世儒，抱膝老窗牖，孺子面未谋，魂梦归依久。

主一披尘来，燕市偶携手。穷愁蚤著书，笔墨皆琼玖。

绳武才称奇，沦落复不偶。殷勤问高堂，行年七十九。

镫下作细书，花下酌醇酒。硕果天长留，好学增眉寿。

我年近知非，家学曾何有。骨脆染时蹊，自顾形骸丑。

矩薙俨在兹，执经许我否。解组荷书籯，会向姚江走。

寒雪护柴荆，洪钟拟一扣。请示绍衣方，床下连稽首。
送王元龙赴泗州
秦观（宋代）

子猷风味最诸王，试吏聊怀筦库章。
鹄峙碧桐初振羽，珠遗沧海渐腾光。
淮山暮眺千峰擢，洛水秋输万鷁翔。
顾我行为大梁役，一卮薄酒话愁肠。
秦刷子
陈东（宋代）

谁斫碧琅玕，影撼半庭风月。尚有岁寒心在，留得数根华发。

龙孙受戏碧波涛，喜动清风发。到得浪花深处，一瓯香雪。
步绕
余观复（宋代）

步绕苍苔自咏诗，吟情惟有涧泉知。
山猿忽地来偷果，攀断庭前乌桕枝。
百字令·为隘庵先生题南窗寄傲图
况周颐（清代）

琴书静对，共素心、除有孤松千尺。一角云山风雨外，高致幼舆消得。

浮海苍茫，问天沈醉，有恨凭谁识。据梧深坐，篆烟萦损寒碧。

堪叹陶令当年，义熙题遍，总是伤心笔。万一东篱寻旧约，吾骨嶙峋犹昔。

珍重秋期，料量清课，暂许红尘隔。羲黄㝱到北窗，无此闲逸。
与庞复言携酒望洞庭
朱庆馀（唐代）

南湖春色通平远，贪记诗情忘酒杯。帆自巴陵山下过，

雨从神女峡边来。青蒲映水疏还密，白鸟翻空去复回。

尽日与君同看望，了然胜见画屏开。
即事三首 其一
唐庚（宋代）

归心急似陇头水，华发多于岭上梅。正是尧朝犹落此，当时湘浦亦宜哉。
金陵贡院斋居次林待用都宪韵
王缜（明代）

雪光摇日薄窗纱，鸟雀喧晴散晚衙。一穗檀云飞野马，九衢歌吹闹春蛙。

心斋旋洗黄尘净，风急难欺白帽斜。清兴逼人禁不得，倚床信笔走龙蛇。
句 其二
刘筠（宋代）

雨势宫城阔，秋声禁树多。
淮阴书怀，寄王宗成（一作王宗城）
李白（唐代）

沙墩至梁苑，二十五长亭。大舶夹双橹，中流鹅鹳鸣。

云天扫空碧，川岳涵馀清。飞凫从西来，适与佳兴并。

眷言王乔舄，婉娈故人情。复此亲懿会，而增交道荣。

沿洄且不定，飘忽怅徂征。暝投淮阴宿，欣得漂母迎。

斗酒烹黄鸡，一餐感素诚。予为楚壮士，不是鲁诸生。

有德必报之，千金耻为轻。缅书羁孤意，远寄棹歌声。
偈颂一百二十三首
释普度（宋代）

当初已是错投胎，鬼面神头相赚来。
裂破虚空无罅缝，龟毛拂子舞三台。
尚书尤公挽词
楼钥（宋代）

忧国言多切，回天力有余。
众推真学士，上念老尚书。
直道终难进，高怀只遂初。
梁溪钓游处，此意竟何如。
颂古五十五首 其二十八
释绍昙（宋代）

村落谁家丑女儿，爱将苕帚画蛾眉。逢人掩鼻嫌腥秽，鸦臭当风自不知。
题李百药三十六湖草堂
谢芳连（清代）

钓罢归来解钓筒，题诗灯火夜深红。湖村犬吠人眠尽，商女棹歌烟月中。
端午三首
赵蕃（宋代）

谩说投诗赠汨罗，身今且乐奈渠何。
尝闻求福木居士，试向艾人成祝呵。

忠言不用竟沉死，留得文章星斗罗。
何意更觞昌歜酒，为君击节一长歌。

年年端午风兼雨，似为屈原陈昔冤。
我欲于谁论许事，舍南舍北鹁鸠喧。
题邵氏集瑞图
袁说友（宋代）

诗歌召伯意怀哉，爱及甘棠勿剪摧。
自是庆源钟草木，故将多瑞秀云来。
山居
李咸用（唐代）

草堂书一架，苔径竹千竿。难世投谁是，清贫且自安。

邻居皆学稼，客至亦无官。焦尾何人听，凉宵对月弹。
从范至能参政游石湖精舍坐间走笔二首
杨万里（宋代）

震泽分波入，垂虹隔水看。
何须小风起，生怕牡丹寒。
政坐诸峰好，端令落笔难。
催人理归棹，落日许无端。
贤者之孝二百四十首·田叔
林同（宋代）

勿以梁事问，将遗太后忧。
若非叔长者，谁为帝忠谋。
早梅芳
李之仪（宋代）

雪初销，斗觉寒将变。已报梅梢暖。日边霜外，迤逦枝条自柔软。嫩苞匀点缀，绿萼轻裁剪。隐深心，未许清香散。

渐融和，开欲遍。密处疑无间。天然标韵，不与群花斗深浅。夕阳波似动，曲水风犹懒。最销魂，弄影无人见。
偈五十三首 其十
释克勤（宋代）

一二三四五六七，眼里瞳人吹筚觱。七六五四三二一，石人木人眼泪出。

七通八达，举著便知。尚在见闻，隔靴抓痒。
平齐行二首 其二
刘禹锡（唐代）

泰山沈寇六十年，旅祭不享生愁烟。今逢圣君欲封禅，神使阴愁来阻战。

妖氛扫尽河水清，日观杲杲卿云见。开元黄帝东封时，百神受职争奔驰。

千钧猛簴顺流下，洪波涵淡浮熊罴。侍臣燕公秉文笔，玉检告天无愧词。

当今睿孙承圣祖，岳神望幸河宗舞。青门大道属车尘，共待葳蕤翠华举。
华阳道隐为罗济能赋
陈琏（明代）

三茅之山仙所都，华阳洞在山之隅。丹房药室秘灵异，洞天之名诚不虚。

彼美人兮学仙徒，卜筑近爱华阳居。当门列岫耀圭璧，满地白石堆琪玗。

杜门少与尘事接，终日闲观鸿宝书。或时采芝度溪谷，或时招鹤来庭除。

兴阑高卧北窗下，松门瑟瑟鸣笙竽。唤醒十载江湖梦，长啸一声山月孤。
西江月
了元（宋代）

窣地重重帘幕，临风小小庭轩。绿窗朱户映婵娟。

忽听歌讴宛转。

既是耳根有分，因何眼界无缘。分明咫尺遇神仙。

隔个绣帘不见。
问津楼
郑伯熊（宋代）

周道直如矢，亡羊古无有。
利欲蚀本心，眼花大如斗。
适燕南其辕，之越乃北走。
四海阮嗣宗，臧否不挂口。
一恸激流俗，新荑发枯朽。
斯人向千载，此意谁复剖。
问津非名楼，端以觉蒙蔀。
示文石书院诸生 其一
蒋镛（清代）

簿书七载勉从公，政拙还兼课士功。讲贯苦难音语译，品评惟士道心同。

八行制胜词须洽，五字呈才句必工。自愧拥皋非博物，敢云西蜀效文翁。
寄范子
吕本中（宋代）

范郎平生万人杰，只今未免儿号寒。三江五湖在胸次，琨玉秋霜看笔端。

旧疾祇令肝肺热，春风欲开桃李颜。待约南江今夜月，与渠万里报平安。
病中赠南邻觅酒
白居易（唐代）

头痛牙疼三日卧，妻看煎药婢来扶。

今朝似校抬头语，先问南邻有酒无。
送蒙古僧印空岩黄龙寺
张翥（元代）

高僧明廷秀，受业自南宗。心诀提为印，禅机捷若锋。

炉香来化鹤，瓶水豢降龙。弟子经窗外，应占旧偃松。
寄易定公乘亿侍郎
罗隐（唐代）

谢舞仍宫柳，高奇世少双。侍中生不到，园令死须降。

班秩通乌府，樽罍奉碧幢。昭王有馀烈，试为祷迷邦。
秋夜宋希仁同吟松风阁有感
薛嵎（宋代）

相逢长日坐如痴，瘦得吟肩耸过颐。
天意复生郊岛在，人心自逐古今移。
高秋月色行松顶，半夜山中读楚辞。
此道若无千载后，尘昏何处照妍媸。
养生
陆游（宋代）

武丁命傅说，治国如和羹；天亦命放翁，用此以养生。
抑过补不足，辅相其适平。
千岁汝自有，不必师广成。
次苏子瞻和李太白浔阳紫极宫感秋诗韵追怀太白子瞻
黄庭坚（宋代）

不见两谪仙，长怀倚脩竹。行绕紫极宫，明珠得盈掬。

平生人欲杀，耿介受命独。往者如可作，抱被求同宿。

砥柱阅颓波，不疑更何卜。但观草木秋，叶落根自复。

我病二十年，大斗久不覆。因之酌苏李，蟹肥社醅熟。
涧底松
陶安（明代）

两崖峭立夹幽涧，涧底长松生直干。崖高涧低无路通，铁骨霜鳞有谁看。

托根若在徂徕野，千尺良材逢匠者。拔为梁栋登庙堂，岂容偃蹇山林下。

涧底松，安可贱，地位虽卑独无怨。不愿用于汉家未央宫，不愿用于唐室含元殿。

久无帝舜作岩廊，甘分沉沦羞贾衒。自从长养数百年，绝彼斤斧全吾天。

未央含元虽壮丽，回首瓦砾凄寒烟。君不见牺尊青黄木之灾，至宝不琢真奇哉。
哭清远权宰楼海司法二首 其二
李昴英（宋代）

百里称廉吏，谁欤起衅端。州符需赋急，军饷及期难。

节义扶浇俗，朝廷赠大官。邑人崇庙像，犹似发冲冠。
哭顾平甫前韵
钱时（宋代）

郊原几度踏春晴，此日空山草木春。泪尽两行悲不尽，眼前安得见斯人。
月下笛 悼何蕤音
曹贞吉（清代）

官阁明灯，珠藤覆屋，雨中深酌。茶烟绰约。檐花声在帘箔。

酒人已逐浮云散，转眼叫、秋猿夜鹤。想鸳湖画舸，一天丝管，更谁行乐。

思着。中情恶。记威凤文章，神羊头角。龙宾挥霍。漏痕还带钗脚。

原边宿草年年绿，有多少、西州泪落。断魂处，隔江南，苦竹黄芦寂寞。
越王城
方叔震（宋代）

闻道越王避汉兵，窜身岩谷觊偷生。如云甲马今何在，只见良田万顷平。
淮安黄河舟中避风寄天仙火星庙
张天赋（明代）

笑入天仙境界奇，紫枝瑶草半离披。禅床静听功夫杂，丹灶抽离火候移。

风软柳梢莺啭滑，月明松顶鹤归迟。乘云万里罗浮客，邂逅空怜识面眉。
寿程宰 其二
洪咨夔（宋代）

爱民如缘竿，百尺头进步。未到百尺头，努力莫回顾。

当场万人看，亭亭碧霄住。
题沈公济雪中过沈孟渊所诗画
王肄（明代）

白发交游二隐沦，西庄一别几经春。
雪中客有重来日，不见当年冒雨人。
杨岐和尚赞
释慧远（宋代）

劄杨岐，独脚寨。嚇临济，小厮儿。栗棘金圈输货价，土旷人稀卖与谁。

只将破草鞋泥弹子，向十字街头换得眼睛三百担。

人亦不觉，鬼也不知，噫嘻嚱，半夜归来日卓午，虚空依旧画娥眉。
端午感兴
文天祥（宋代）

流棹西来恨未销，鱼龙寂寞暗风潮。
楚人犹自贪儿戏，江上年年夺锦标。
颂证道歌·证道歌
释印肃（宋代）

早时成佛于今在，瓶倾不出周沙界。
妙音遐畅广宣扬。念者念兮拜者拜。
和张宾旸西畴汎舟韵二首 其一
陶宗仪（明代）

平畴积水欲成湖，未有良工写作图。晴日曈昽收宿霭，暖风和畅拂春芜。

绿杨红杏韶华丽，白舫青帘主客娱。老子放怀成痛饮，醉循归路日西晡。
与危见心同和完颜御史沂联步踏月韵
甘泳（元代）

明月送人归，明月照人宿。月落梦醒时，清霜压寒屋。
行香子 暮抵应城宿县斋后园
宋褧（元代）

槲叶风乾，桕叶霜殷。浅坡坨路径回环。喜投公馆，暂卸征鞍。

对竹萧森，松夭矫，菊斓斑。

岁晏天寒，谁共清欢，过黄昏愁恨多端。烛花渐暗，炉火将残。

更雁声哀，砧声急，雨声繁。
失调名
许左之（宋代）

忆你当初，惜我不去。伤我如今，留你不住。
约徐南卿出游
陈造（宋代）

古寺周围锦树窠，清湖演漾麴尘波。
偷闲已计三餐反，败兴其如一雨何。
政复小孤鸥鹭约，未妨来校鲁鱼讹。
春光尚有三之一，徐办苏堤一再过。
梨花
赵福元（宋代）

玉作精神雪作肤，雨中娇韵越清癯。
若人会得嫣然态，写作杨妇出浴图。
苦热和袁应祥用韦苏州乔木生夏凉流云吐华月为题十小诗 其二
郭印（宋代）

山深隐䴥麇，江寒乱鸥鹜。我欲从之游，形骸元土木。
南山赏梅分韵得观字
赵必象（宋代）

老梅百窠霸骚坛，峥嵘铁骨傲岁寒。
千枝万枝冻欲槁，一岁两岁春尚悭。
愁闻羌雏吼玉笛，羞见公子驮金鞍。
芳魂久嫁逋仙去，怨云恨雨迷孤山。
憔悴独醒者，纳交惟芷兰。
江南穷诗人，鄙哉弟山礬。
甚而含毫吮墨之俗子，或比之粉面之何郎、玉肌之阿环。
梅岁酷怕渠点涴，所以未破冰雪颜。
与其玉堂兮金屋，孰若竹篱茅舍幽且閒。
与其状元兮宰相，孰若收香敛华林壑间。
逆知梅意同我意，诗人合作如是观。
孝宗明堂前朝献景灵宫八首
真宗（宋代）

岁逢有年，月旅无射。
我将我乡，如几如式。
肃尔臣工，谐尔金石。
本原休功，垂裕罔极。
淮阴行
刘禹锡（唐代）

何物令侬羡，
羡郎船尾燕。
衔泥趁樯竿，
宿食长相见。
历城贵君招游华不注是日轻阴微雨
凌义渠（明代）

孤峰冷插晚秋天，参错阴晴望更妍。独涌笋株青戛戛，小舒莲瓣净娟娟。

游情一往争危石，幽感频生触暗泉。醉上小舆归路暝，高低崖壑看平悬。
竹枝词 其一
胡奎（元代）

溪北溪南春雪消。溪水一夜忽平桥。明朝艇子载书画，繫在屋前杨柳条。
至扬州
文天祥（宋代）

飘零无绪叹途穷，搔首踟蹰日已中。
何处人声似潮泝，黑云骤起满山风。
太常乐章三十首 其二十九 皇帝御楼奏隆安之曲
杨亿（宋代）

圜丘类上帝，六变降天神。禋燔礼云毕，使卫肃以陈。

天颜瞻咫尺，王泽熙阳春。玉帛臻禹会，动植沾尧仁。
题耿氏温凊堂
满中行（宋代）

密牖疏棂次第施，却寒清暑两相宜。惟知堂上双亲乐，不觉人相四序移。

美酒先春和气满，茂林亭午绿阴垂。閒居就养如君少，无负南陔孝子诗。
题婺州多福寺壁
慕容彦逢（宋代）

我仆虽劳日未央，秋风行色稻花香。归心那解同元亮，官况由来似伟长。
惜秋华 西邻海棠盛开，对花醒坐，赋呈主人
朱祖谋（清代）

绣幄春姿，倚东风似惜，伤高心绪。零乱露痕，清宵醉温帘户。

银台滟入仙霞，照不稳、倾城眉妩。销春是、秦筝乱咽，新声金缕。

花恨寄何许。酹閒情尚怯，寻常尊俎。短梦殢流，水逝锦悽香苦。

相思说与华清，怕夜深、睡魂谁主。无语。拍阑干、自寻愁句。
念奴娇 庚申生朝
姜特立（宋代）

宦途巇险，问急流勇退，几人闻早。自别修门今正是，一纪生朝还到。

绿野风光，平泉草木，争似梅山好。园林如画，芰荷香泛芳沼。

早晚玉节来临，君恩踵至，金印应如斗。好是华堂开宴处，歌舞管弦声奏。

海上蟠桃，山中仙杏，共劝长生酒。莫辞沈醉，年年此会依旧。
抚州别阮兵曹
罗隐（唐代）

雪晴天外见诸峰，幽轧行轮有去踪。内史宅边今独恨，

步兵厨畔旧相容。十年别鬓疑朝镜，千里归心著晚钟。

若不他时更青眼，未知谁肯荐临邛。
江行夜泊
李中（五代）

扁舟倦行役，寂寂宿江干。半夜风雷过，一天星斗寒。

潮平沙觜没，霜苦雁声残。渔父何疏逸，扣舷歌未阑。
谢龙江虚白上人雨中见过
萨都剌（元代）

山僧入城市，归路晚沈沈。雨湿缁衣重，灯明黑树深。

泥途信行脚，粥鼓急归心。应到松窗下，新诗剪烛吟。
乞桃竹于令尹
王洋（宋代）

小结幽栖事静便，为无花竹不成村。在君百里鸣弦地，成我一成濯锦园。

按鼓威名知破胆，乞花诗句是招魂。桃溪竹径如成趣，柳岸梅洲却未论。
故袍
陆游（宋代）

青衫犹是国工裁，破箧尘侵手自开。
莫笑浑如霜叶闇，两朝曾见圣君来。
坟北观泉
韩琦（宋代）

坟北清泉味至甘，寺僧渟蓄已成潭。跃鱼灵感思追孝，酌水高成不戒贪。

万草日滋珠竞出，一天晴落鉴方函。暂延嘉客求新句，欲创幽亭即就龛。
次韵赵正字蟹
赵师秀（宋代）

嗔尔横行为多足，割尔两螯如割玉。
怜尔有甲不自卫，评尔一身黄胜肉。
吴江十月天霜寒，吴人微尔不举餐。
萑蒲勿讶束尔急，与虎争强能上山。
玉隆宫周道士自足轩
翁卷（宋代）

贪得无厌者，庆难共此居。
炉中姹女药，案上老君书。
花竹庭阶洁，负烟户牖虚。
道人随分外，安坐不求余。
法云寺和汤立贤留题
王之道（宋代）

寺占湖边数亩山，杖藜偷得一朝閒。
昨朝恰别居巢长，又喜新诗在壁间。
久阴忽晴作诗寄秬秸时二子沿干在阳翟镇
张耒（宋代）

想尔扁舟野岸横，久阴今旦喜晴明。
天寒野旷北风利，云霁江浑春水生。
家近冻醪时可致，旅庖鸣雁足供烹。
东园早作归来计，红紫纷纷日向荣。
卜算子（般涉调）
张先（宋代）

梦短寒夜长，坐待清霜晓。临镜无人为整妆，但自学、孤鸾照。

楼台红树杪。风月依前好。江水东流郎在西，问尺素、何由到。
次韵待制王公出示李公丞相鼓山唱和之什不揆
苏籀（宋代）

颙昂经世量，超轶尘秕净。
猗欤寻山屐，泛矣随波艇。
颜笔振岩崖，戎眼清光镜。
平籋青云步，何如苍藓蹬。
忘怀挈伯鸦，寓意弹韶磬。
物外赤松期，域中兜率夐。
江溟嘘吸际，霞祲廓亏映。
龙象千礎攒，簦屩十方并。
弥天各纵辩，酌海终弗罄。
公侯诚得一，品物将大定。
瞿昙旧摽蕝，嵌洞尤奇胜。
雷唱涧流回，石刻惟人竞。
半山琅玕响，一井玻瓈莹。
松风瀑水合，时鸟慁人听。
慷慨羊邹游，雍容裴白并。
溪谷有佳色，题品益光幸。
渭滨行将猎，诏促预参乘。
王公居客右，羊舌偕赵孟。
小人缪好事，大册挟晨暝。
击节穆清风，续骚聊比兴。
濮公山
张商英（宋代）

野陂衰草接荒城，千里浮光点太清。不与众山为伴侣，自然八面露峥嵘。

偶因仕宦身来到，渐远尘埃眼更明。问道膝行无处所，渡头新月小舟横。
和杨郎中北廊梅花
王炎（宋代）

不临水曲与山隈，却在天台独自开。
幽韵可居兰友上，孤标惟许竹君陪。
广寒仙子云中下，姑射射人海上来。
冰玉皎然清彻骨，南廊亦欲斸根栽。
蜀口枕上
刘学箕（宋代）

清啸孤猿半夜啼，子规山狖共酸悲。
水风露月烟江冷，正是离人睡觉时。
寄希真
李处权（宋代）

岁晚沉沉双鲤鱼，交情可是白头疏。
含香不见为郎后，吐屑频头赐对余。
内廏给乘千里马，大官供饵万钱厨。
丝纶润色须公等，莫负平生载腹书。
句 其三十五
张舜民（宋代）

午食易愁藜藿粥，夜堂无睡数灯花。
嘉叟宗丞得郡喜成一绝
王十朋（宋代）

邸报初闻见姓名，甘棠家世旧专城。伯鱼诗礼趋庭处，五马旌旗夹道迎。
题天宫寺阁
刘沧（唐代）

丹阙侵霄壮复危，排空霞影动檐扉。城连伊水禹门近，

烟隔上阳宫树微。天敛暮云残雨歇，路穿春草一僧归。

此来闲望更何有，无限清风生客衣。
赞三十六祖颂
释印肃（宋代）

过去娑婆树，如是罗睺罗。
师子同坐食，付般若摩诃。
游云门
释了元（宋代）

一阵若邪溪上雨，雨过荷花香满路。拖筇纵步入松门，寺在白云堆里住。

老僧却笑寻茶具，旋汲寒泉煮玉乳。睡魔惊散毛骨清，坐看秦峰秋月午。

月明山鸟乱相呼，松杉竹影半窗户。令人彻晓忆匡庐，作诗先寄江南去。
招在伯
赵蕃（宋代）

忽忽重阳今一月，菊花数朵见城根。
前诗有约能从否，不厌张罗幸过门。
诫子书
东方朔（两汉）

明者处世，莫尚于容。优哉游哉，与道相存。首阳为拙，柳惠为工。饱食安步，以仕代农。依隐玩世，诡时不逢。是故才尽者身危，好名者得华，有群者累生，孤贵者失和，遗余看不匮，自尽者无多。圣人之道，一龙一蛇。形见神藏，与物变化。随时之宜，无有常家。
晓游香界寺即事杂咏 其六
弘历（清代）

胜地几閒可憩迟，登高望远亦相宜。卧波指点卢■近，伏汛堤防廑此时。
临安旅邸答苏虞叟
姜夔（宋代）

生杨风雨小楼寒，宋玉秋词不忍看。
万里青山无处隐，可怜投老客长安。
除夜对国博景政光禄志恺铨曹君辩席间作
黄廷用（明代）

作客怜双鬓，长安经几春。漫传今夕旧，又及岁华新。

看剑犹冲斗，开尊欲醉人。灯前听王漏，骨肉尔为亲。
减字木兰花·淮山隐隐
淮上女（宋代）

淮山隐隐，千里云峰千里恨。淮水悠悠，万顷烟波万顷愁。
山长水远，遮断行人东望眼。恨旧愁新，有泪无言对晚春。
和韩秋怀诗 其四
恒仁（清代）

我心一何洁，清冷如冬凌。我足亦何蹇，痴钝如寒蝇。

洁既污莫合，蹇亦捷所憎。田园聊自息，攀林坐石棱。

鸟倦常依树，鱼潜不窥罾。杜门不复出，清时养无能。
江上送别
朱放（唐代）

浦边新见柳摇时，北客相逢只自悲。惆怅空知思后会，

艰难不敢料前期。行看汉月愁征战，共折江花怨别离。

向夕孤城分首处，寂寥横笛为君吹。
除前五更闻习仪鼓角感而有作二首 其二
李梦阳（明代）

两朝旧是含香吏，豹隐俄惊二十年。犹记习仪端笏地，朝天宫里听鸣鞭。
金刚随机无尽颂·如法受持分第十三
释印肃（宋代）

名字假宗乘，宗乘岂立名。
得兔忘蹄去，通方万里平。
宿黄岩妙智院
王十朋（宋代）

问讯开山始，于今二百年。径幽微见竹，社废尚遗莲。

观颂思元老，游庵忆旧禅。匆匆一宿客，未尽涤尘缘。
偈四首 其一
释法秀（宋代）

山僧不会巧说，大都应个时节。相唤吃椀茶汤，亦无祖师妙诀。

禅人若也未相谙，踏著秤锤硬似铁。
留山间种艺十绝
刘克庄（宋代）

一生着数落人先，白发栽松故可怜。
待得伏菟堪采掘，此翁久矣作飞仙。
杨妃菊
林景熙（宋代）

昭阳旧恨逐风飘，岁晚山中霜露饶。
彭泽归来空自老，中原舞破为谁娇。
返魂碧海熏初炷，宿酒沈香晕不消。
亦是前身曾捧砚，品题因得入诗瓢。
和陆农师侍郎三和前韵
苏颂（宋代）

主人满酌玉东西，坐客无辞醉似泥。
此日逢迎皆笑语，几年南北叹暌携。
早登鸡省先诸彦，合入鳌坡试五题。
雅道寂寥今复振，士风一变始於齐。
次韵和吴冲卿秋意四首 其一 扫枣好草倒
司马光（宋代）

槐花满庭除，籍籍不可扫。稍疏召平瓜，渐熟王阳枣。

失时团扇召，新进袷衣好。日暮益愁思，寒螀起幽草。

忽闻秋兴篇，叹赏几绝倒。
中秋日泛湖杂诗 其五
邹浩（宋代）

从来笔力扫千军，卷舌无声岂不能。欲似元戎耀奇策，故令偏帅作先登。
豁如轩
解缙（明代）

掘井为山积学功，高轩新筑日曈昽。量包元气鸿濛外，心与先天太极同。

洞达八荒归尺寸，澜翻万卷入陶融。东山出慰苍生望，只在君家雅度中。
六言杂兴
陆游（宋代）

熟读大小止观，精思内外黄庭。
直使超然有得，岂若渊源六经。
饮酒诗四首
秦观（宋代）

雷觞淡如水，经年不濡唇。
爰有扰龙系，为造英灵春。
英灵韵甚高，蒲萄难为邻。
他年血食汝，应配杜康神。
金刚随机无尽颂·持经功德分第十五
释印肃（宋代）

门前废草庵，平常不离方。
失却庵中主，犹是雅郎当。
苏武持节
蒋士铨（清代）

一样古人才调，甚富贵难相较，浑不是、写麟台容貌。

画凌烟脸脑。烛三条，冰一条，谁家史席红妆绕。甚处经帷女乐飘。

愁鬓刁。骚，半生来送，穷，文十易稿。
午日玉峡江观竞渡
周光镐（明代）

午日沧江白浪堆，龙舟峡口斗喧豗。人间胜负寻常事，独揽纶竿坐钓台。
寻仙源玉笥三台诸洞
张海珊（清代）

名山如伟人，洞达无内外。轩然肺腑张，症结尽淘汰。

第一称仙源，卉木交晻霭。三台次第列，众石互钩带。

逼塞开堂皇，摩空扬旌旆。九曲绿蚁通，一线受天大。

奇险绝世狎，谺{含牙}动天籁。遂令风尘魄，窅然坐遗蜕。
浩亹关
陈琏（明代）

清晨发雕窝，寒气犹可畏。倏至浩亹关，下马一长喟。

局步淩𡷐崿，俯身历崄巇。林深一径通，岸绝两崖对。

下窥深莫穷，仰视飞鸟外。云萝翠成幄，杰木整如旆。

行行出窈窕，眼豁心自快。遥瞻赤城山，历历青可爱。

念昔汉宣朝，戎羌犯边界。充国屯浩亹，骑兵一时溃。

卓哉赵将军，画策中机会。屯田慎边守，勋名独称最。

古人不可作，遗迹宛犹在。此日偶经过，因之发长慨。
赠武十七谔
李白（唐代）

马如一匹练，明日过吴门。乃是要离客，西来欲报恩。

笑开燕匕首，拂拭竟无言。狄犬吠清洛，天津成塞垣。

爱子隔东鲁，空悲断肠猿。林回弃白璧，千里阻同奔。

君为我致之，轻赍涉淮原。精诚合天道，不愧远游魂。
春怨
崔亘（唐代）

夜尽梦初惊，纱窗早雾明。晓妆脂粉薄，春服绮罗轻。

妾有今朝恨，君无旧日情。愁来理弦管，皆是断肠声。
题石门
释玄宗（唐代）

双扉起岩石，尘客过应稀。千古掩不得，从教云夜归。
孚舟亭独坐
方回（元代）

荦确莳籼米，浅清钓鲦鱼。
兹事不在多，克俭即有余。
俯仰六十不，山城八迁居。
忆昔罢阃幕，始有此屋庐。
鞠躬畚瓦砾，流汗薅茅苴。
前后列花果，左右环图书。
谁令厕朝士，又驾太守车。
大兵革宇宙，乘时沸猱狙。
斸掘坏畦径，抉偷夷庭除。
厨荒败炊爨，室空移贮储。
归来问邻旧，死徒徒欷嘘。
募工淘秽井，课仆通污渠。
旋理短檠灯，复荷长柄锄。
倏忽九寒暑，出入无驴舆。
忍贫不肯仕，人谓回也愚。
今岁事大谬，群贼屠郊墟。
古树伐作薪，野茹挑为蔬。
淡食已数月，穷乃至此欤。
筋力既衰劣，鬓毛苦凋疏。
以今较畴昔，百事皆弗如。
弗如又何嗟，不系天命且。
柴荆永日闭，池亭秋霁初。
朝看白云起，暮对丹霞舒。
独坐心自赏，是身如空虚。
谒华岳
宗泽（宋代）

杨赐岳所挺，严武金天晶。
二子为时出，雇我非炳灵。
维岳镇四方，气秀天骨青。
巀嶭立千仞，力能产公卿。
降神咏崧高，谶纬仍反经。
取象到执珪，谲怪如洞冥。
平生笑穷奇，立语心自惊。
我质培塿耳，胸中固峥嵘。
谁言华岳高，我山摩玉京。
是中所包藏，丹碧参瑰琼。
平居蛰云雷，飞雨溢四溟。
此岂真有之，落笔纷纵横。
发我文物秘，象渠膏泽倾。
太华屹不摇，我山身载行。
江州赴忠州，至江陵已来，舟中示舍弟五十韵
白居易（唐代）

昔作咸秦客，常思江海行。
今来仍尽室，此去又专城。
典午犹为幸，分忧固是荣。
簈星州乘送，艛艓驿船迎。
共载皆妻子，同游即弟兄。
宁辞浪迹远，且贵赏心并。
云展帆高挂，飙驰棹迅征。
溯流从汉浦，循路转荆衡。
山逐时移色，江随地改名。
风光近东早，水木向南清。
夏口烟孤起，湘川雨半晴。
日煎红浪沸，月射白砂明。
北渚寒留雁，南枝暖待莺。
骈朱桃露萼，点翠柳含萌。
亥市鱼盐聚，神林鼓笛鸣。
壶浆椒叶气，歌曲竹枝声。
系缆怜沙静，垂纶爱岸平。
水餐红粒稻，野茹紫花菁。
瓯泛茶如乳，台粘酒似饧。
脍长抽锦缕，藕脆削琼英。
容易来千里，斯须进一程。
未曾劳气力，渐觉有心情。
卧稳添春睡，行迟带酒酲。
忽愁牵世网，便欲濯尘缨。
早接文场战，曾争翰苑盟。
掉头称俊造，翘足取公卿。
且昧随时义，徒输报国诚。
众排恩易失，偏压势先倾。
虎尾忧危切，鸿毛性命轻。
烛蛾谁救活，蚕茧自缠萦。
敛手辞双阙，回眸望两京。
长沙抛贾谊，漳浦卧刘桢。
鶗鴂鸣还歇，蟾蜍破又盈。
年光同激箭，乡思极摇旌。
潦倒亲知笑，衰羸旧识惊。
乌头因感白，鱼尾为劳赪。
剑学将何用，丹烧竟不成。
孤舟萍一叶，双鬓雪千茎。
老见人情尽，闲思物理精。
如汤探冷热，似博斗输赢。
险路应须避，迷途莫共争。
此心知止足，何物要经营。
玉向泥中洁，松经雪后贞。
无妨隐朝市，不必谢寰瀛。
但在前非悟，期无后患婴。
多知非景福，少语是元亨。
晦即全身药，明为伐性兵。
昏昏随世俗，蠢蠢学黎甿。
鸟以能言媾，龟缘入梦烹。
知之一何晚，犹足保馀生。
投江州张郎中
周贺（唐代）

要地无闲日，仍容冒谒频。借山年涉闰，寝郡月逾旬。

驿径曾冲雪，方泉省涤尘。随行溪路细，接话草堂新。

减药痊馀癖，飞书苦问贫。噪蝉离宿壳，吟客寄秋身。

炼句贻箱箧，悬图见蜀岷。使君匡岳近，终作社中人。
颂古四十八首
释慧开（宋代）

急流垂钓，贪饵者著。
口缝缠开，性命丧却。
屠希笔
陆游（宋代）

屠希一笔价必千，绍兴初载海内传，高皇爱赏登玉几，求书蚤暮常差肩。
一朝希死子孙弱，岁久仅可售百钱。
宣城晋陵竞声价，外虽甚饰中枵然。
鸣呼世事每如此，使我太息中夕起！
语悲鸟
苏葵（明代）

哑哑野中鸟，雌雄日相呼。结巢向高树，伏卵成双雏。

攫鸟给其食，意望将返哺。黄口翼未成，微生不容图。

巨虺入巢中，噬齧无馀肤。雌雄远树悲，声断肠已枯。

野鸟尔莫悲，今乃得返之。尔曾攫燕子，母燕无忘时。

尔曾攫鸡雏，母鸡苦无涯。恶稔亮必报，造物岂有私。

尔当惩尔愆，庶育后来儿。
风流子·飞琼神仙客
史达祖（宋代）

飞琼神仙客，因游戏、误落古桃源。藉吟笺赋笔，试融春恨，舞裙歌扇，聊应尘缘。遣人怨，乱云天一角，弱水路三千。还因秀句，意流江外，便随轻梦，身堕愁边。风流休相误，寻芳纵来晚，尚有它年。只为赋情不浅，弹泪风前。想雾帐吹香，独怜奇俊，露杯分酒，谁伴婵娟。好在夜轩凉月，空自团圆。
观打春牛和韵
吕陶（宋代）

块然形质本何殊，似为春来出旧墟。以色配年疑未可，与耕为候信非虚。

升阳盖自寅正始，取类还当丑位初。但得碎身资穑事，岂须功效载农书。